## La Ciutat de les Arts i les Ciències s’il·lumina el 9 d’Octubre amb els colors de la Senyera

*** Els edificis del complex lluiran de groc, roig i blau a partir de les 19:30 hores
* El Museu de les Ciències i l’Hemisfèric oferixen activitats per a tots els públics este dimecres festiu**

La Ciutat de les Arts i les Ciències se suma a la celebració del 9 d’Octubre, Dia de la Comunitat Valenciana, amb una encesa especial que ret homenatge a la Senyera. D’esta manera, el complex s’il·luminarà amb els colors groc, roig i blau a partir de les 19:30 hores per a celebrar el Dia de la Comunitat Valenciana.

L’oferta de la Ciutat dels Arts i les Ciències proposa al públic una gran varietat de propostes per a celebrar este festiu. En el Museu de les Ciències es faran diverses sessions d’experiments amb ‘La Ciència a escena’ dirigides al públic general: es tracta dels tallers ‘Química en acció’, ‘La ciència invisible’, ‘Robots’ i ‘Científic per un dia’, este últim per a xiquets d’entre 4 i 8 anys. Es pot adquirir l’entrada a estos tallers sense necessitat de comprar l’entrada general al Museu.

Entre les novetats del Museu de les Ciències, destaca la mostra ‘AstroCiutat’ que reunix les fotografies guanyadores del concurs d’astrofotografia convocat per primera vegada per la Ciutat de les Arts i les Ciències. Les espectaculars imatges, dedicades al cel profund, la Via Làctia, la Lluna, el Sol i estreles circumpolars, s’exposen en gran format en el carrer Menor del Museu de les Ciències, de lliure accés al públic.

En esta línia temàtica, el Museu de les Ciències presenta diverses exposicions dedicades a l’espai. ‘Up to Space. Missió Espacial’ convida a viure tota una aventura espacial en la qual el públic coneix com és la vida dels astronautes a través de nombrosos dispositius interactius, realitat virtual i objectes originals.

‘La Lluna a l’abast de les teues mans’ proposa un recorregut per l’únic satèl·lit de la Terra des de les primeres observacions fins a les noves missions espacials Artemis que apunten cap a ella. En l’exposició ‘Mediterránea’ es mostra el Mediterrani de hui i d’ahir a través d’imatges obtingudes de la tecnologia espacial més avançada disponible. En la tercera planta, ‘Gravetat Zero’ i ‘Mart. La conquesta d’un somni’ conviden també a explorar el cosmos.

Una altra de les propostes del Museu de les Ciències és el Teatre de la Ciència, espai situat en la primera planta, en el qual es faran diverses sessions del xou ‘Alt Voltatge’, inclòs en l’entrada general, i que mostra espectaculars experiments entorn de l’electricitat.

**Cartellera de l’Hemisfèric**

L’Hemisferic oferix per a este dimecres 9 d’octubre una cartellera amb documentals de naturalesa *Animal Kingdom* i *Oceans. Our blue planet*, de ciència *Secrets of the Universe* i d’història de l’exploració amb *Amazon Adventure*.

Aus, insectes, peixos, rèptils, amfibis i mamífers protagonitzen la producció en *fulldome* 2D *Animal Kingdom* que convida a fer un viatge per tot el planeta i que celebra la biodiversitat a través de les sis famílies del regne animal. L’oferta de l’Hemisfèric dedicada a la naturalesa inclou, a més, la pel·lícula *Oceans* en format *fulldome* 2D que transporta l’espectador a l’hàbitat menys explorat del planeta ple de bellesa i criatures sorprenents.

Amb *Secrets of the Universe* el famós CERN, el laboratori de física de partícules més gran del món, obri les seues portes al públic de l’Hemisfèric per a descobrir com és el dia a dia del personal científic i les seues investigacions. La pel·lícula IMAX *Amazon Adventure* conta l’èpica història de l’explorador Henry Bates en la seua expedició a través de l’Amazones que li va permetre dur a terme contribucions crucials per a la biologia.

Fecha: 08/10/2024